Edgbaston-krieketveld, ook bekend as die County Ground of Edgbaston-stadion Stadium, is 'n krieketveld in die Edgbaston-omgewing van Birmingham, Engeland. Dit is die tuiste van Warwickshire County-krieketklub en sy T20-span Birmingham Bears. Edgbaston huisves toets-, eendag- en T20I-wedstryde, en het die T20-eindstryd meer as enige ander krieketveld aangebied. Edgbaston-krieketveld is al tydens vyf krieketwêreldbekertoernooie vir wedstryde ingespan: in 1975, 1979, 1983, 1999 en 2019. Daarbenewens het Edgbaston-krieketveld wedstryde tydens die Kampioentrofeë in 2004, 2013 en 2017 aangebied. Edgbaston is sedert 2021 die tuisstadion van die Birmingham Phoenix-mansspan in The Hundred-kompetisie. Edgbaston was die eerste Engelse veld benewens Lord’s wat 'n groot internasionale eendagtoernooi-eindstryd aangebied het toe in 2013 die Kampioentrofee-eindstryd hier gehou is. Met 'n permanente kapasiteit van sowat 25 000 is dit die vierde grootste krieketstadion in Engeland, na Lord’s, Old Trafford en The Oval. Edgbaston het gasheer gespeel vir wedstryde in groot toernooie soos tydens die Krieketwêreldbeker 2019 waar Engeland sy eerste krieketwêreldbekertoernooi gewen het en die Kampioentrofee 2017 toe Pakistan gewen het.